Verpleegster red drie uit die koue | Netwerk24
Verpleegster red drie uit die koue
'n Verpleegster van Ceres het Vrydag 6 Julie, die dag toe dit so erg in dié dorp gesneeu het, 'n vrou, haar baba en 'n hond se lewe gered.
Sharon Lind, 'n verpleegster by die Bella Vista-kliniek, is deur haar baas huis toe gestuur omdat dit so baie gesneeu het.
Sy het besluit om self by die Op die Berg-kliniek te gaan instaan omdat sy net om die draai van dié kliniek af woon.
"Ek het besluit dat ek as verpleegster by die kliniek gaan sit om mense te help. Op pad na die kliniek het ek 'n hond in die middel van die pad sien lê. Die hond was bykans heeltemal gevries. Ek het die hond huis toe geneem en 'ontdooi'. Die hond het 'n week by my gebly totdat hy heeltemal aangesterk het voordat ek hom vir iemand gegee het wat vir hom kan sorg omdat ek te min plek by my huis het," sê Lind.
Met haar aankoms by die kliniek het hulle 'n oproep gekry dat 'n vrou besig is om die lewe te skenk.
"Ek is in die koue en sneeu na die vrou toe. Ek het haar baba, wat vyf weke te vroeg gebore is en slegs twee kilogram geweeg het, gevang. Die baba en mamma het die koue darem oorleef," sê Lind.
Sandra Maritz, woordvoerder van die departement van gesondheid, het bevestig Lind het die ma en kind ná die baba se geboorte vir verdere behandeling na die kliniek gebring.